
A testnevelő tanári munka megítélése a más szakos tanárok szemszögéből

A testnevelő tanári munka megítélése a többi tanár szemszögéből
„Érdekes párhuzam fedezhető fel a színészek és a pedagógus tevékenysége között…A színház és a mű célja: hatni közönségre, ami eszköze az adott művész. S mi a célja a pedagógusnak?...Hatni a gyerekekre, és maradandó nyomot hagyni bennük.”
Sokak szerint azonban a tanárok egy csoportjánál, egészen pontosan a testnevelőknél ez nem igazán valósul meg. Kutatásom pontosan ezt vizsgálja. Célja: megvizsgálni az egri iskolákban dolgozó testnevelők kollégák általi megítélését. Előfeltevésem szerint a magyarországi iskolákban nem tekintenek teljes értékű tanárként a testnevelőkre. Mint leendő testnevelő tanár, szeretném tudni, hogy mire számíthatok a jövőben. El fogják-e ismerni a munkámat, vagy csak úgy emlegetnek majd a kollégák, hogy „tudod, aki mindig melegítőben jár..”
A kutatás során a saját készítésű önkitöltős kérdőíveket a nem testnevelő szakos tanárokkal összesen 6 iskolában töltettem ki, ezeket rétegzett mintavétellel választottam ki. Az eredmények értékeléséhez pedig a Microsoft Excel táblázatkezelő programot használtam. A vizsgálati minta (n=24fő) 70,84%-a nő és 29,16%-a férfi. A megkérdezettek többsége 30-50 év között van. A megkérdezett pedagógusok átlagosan 18,2 éve tanítanak. Az iskolákban dolgozó pedagógusok száma 70 és 160 között mozog. Ehhez az értékhez képest a testnevelő tanárok száma meglehetősen alacsony, három és nyolc tanár között van.
Hipotéziseim többsége beigazolódott, hiszen egy tanári munkaközösség szakmájához értő testnevelőt igényel, olyan testnevelőt, akik viselkedése etikailag és erkölcsileg is rendben van. Sajnálatos eredmény, hogy a testnevelők munkáját átlagosnak vagy kevésbé megterhelőnek tekinti a többség. Ugyancsak a többség mondja, hogy szakképzetlenek a testnevelők, ellentmondás viszont, hogy ennek ellenére alaposnak és felkészültnek tartják őket. Mindemellett gerincesnek, hangosnak, egoistának, becsületesnek, kevésbé nyugodtnak és kedvesnek gondolják őket. Kiderült, hogy a tanárok és testnevelők között nagy különbségek vannak, de ezek a különbségek szinte csak negatív különbségek.



